Diari Oficial de la Generalitat Valenciana


Sumari del DOGV 3457, del 18-03-1999 (1999/1850)

Informació pública de les bases per a la provisió en propietat d'una plaça d'oficial de Suport de Gestió i Coordinació Esportiva, vacant en la plantilla laboral fixa del Patronat Municipal d'Esports de l'Ajuntament.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3457

Data del DOGV
:   18-03-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/1850


Data del document
:   18-03-1999

Organisme emissor
:   Ajuntament de Castelló de la Plana

Tipus de document
:   Convocatòria

Descriptors 

:   * Castelló de la Plana
    * concurs administratiu
    * administració local
    * esport

Informació pública de les bases per a la provisió en propietat d'una plaça d'oficial de Suport de Gestió i Coordinació Esportiva, vacant en la plantilla laboral fixa del Patronat Municipal d'Esports de l'Ajuntament. [1999/X1850]
  
El Ple de l'Ajuntament, en la sessió ordinària duta a terme el dia 28 de gener de 1999, adoptà, entre d'altres, l'acord d'aprovar les bases específiques que hauran de regir en el procediment per a proveir en propietat una plaça d'oficial de Suport en Gestió i Coordinació Esportiva, vacant a la plantilla laboral fixa del Patronat Municipal d'Esports d'aquest Ajuntament, pel sistema de concurs-oposició, enquadrada en el grup de titulació C, i que a continuació s'insereixen:
  
Bases
  
1. Característiques de la plaça
  
La plaça és de naturalesa laboral fixa, i s'enquadra en el grup C, categoria Oficial de Suport en Gestió i Promoció Esportiva, amb la denominació d'Oficial de Suport en Gestió i Promoció Esportiva, a la qual corresponen tasques de col·laboració amb l'encarregat de Coordinació esportiva a les activitats esportives, ús i gestió de les instal·lacions esportives, projectes esportius i tasques administratives connexes.
  
2. Requisits dels aspirants
  
Aquells qui desitgen prendre part en aquestes proves selectives hauran de reunir els següents requisits:
  
a) Posseir la nacionalitat espanyola o ser nacional d'un país membre de la Unió Europea.
  
b) Haver complit els 18 anys i no excedir de l'edat en què es puga accedir a la jubilació en el Règim General de la Seguretat Social.
  
c) Tindre el títol de Batxiller o l'equivalent, o complides les condicions en la data en què acabe el termini de presentació d'instàncies.
  
d) No patir cap malaltia ni estar afectat per cap limitació física o psíquica incompatible amb el desenvolupament de les funcions, o que les impossibilite.
  
No haver estat separat mitjançant expedient disciplinari del servei de cap Administració Pública, ni trobar-se inhabilitat per al desenvolupament de les funcions públiques.
  
3. Sol·licituds
  
3.1. Participants.
  
Aquells qui desitgen participar en les corresponents proves selectives ho hauran de sol·licitar mitjançant el model general d'instància, dirigida a l'alcalde en la Secretaria de l'Ajuntament de Castelló de la Plana (Registre General), i hi hauran d'adjuntar resguard justificatiu d'haver pagat els drets d'examen. Si el pagament s'efectuà mitjançant gir postal o telegràfic, es consignarà el número de gir.
  
Per a ser admesos i prendre part en les proves selectives, a més de les circumstàncies personals, els sol·licitants hauran de manifestar que reuneixen tots i cadascun dels requisits exigits, referits sempre a la data d'expiració del termini indicat per a presentar-hi les instàncies.
  
3.2. Termini.
  
El termini de presentació de sol·licituds serà de 20 dies naturals comptats a partir del dia següent de la publicació de l'extracte de la convocatòria en el Boletín Oficial del Estado.
  
3.3. Lloc.
  
Les sol·licituds es presentaran en el Registre General de l'Ajuntament de Castelló de la Plana, de la manera que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.4. Drets d'examen.
  
L'import dels drets d'examen i de formació de l'expedient per cadascuna de les proves selectives quedarà fixat en la corresponent convocatòria, i només podrà retornar-s'hi quan l'aspirant no haja estat admés a les proves per falta d'algun dels requisits exigits per participar-hi.
  
4. Admissió d'aspirants
  
Una vegada acabat el termini de presentació d'instàncies, l'Alcaldia-Presidència dictarà una resolució, en el termini d'un mes, i declararà aprovada la llista d'aspirants admesos i exclosos, la qual es publicarà en el Butlletí Oficial de la Província i en el tauler d'anuncis de l'Ajuntament, amb el nom i cognoms dels admesos i exclosos, i si escau, la causa de la no admissió, i s'hi indicarà lloc, data i hora del començament de les proves selectives, així com la composició nominal del tribunal. Contra aquesta resolució hom podrà presentar una reclamació en el termini de 10 dies.
  
5. Tribunal qualificador
  
5.1. Composició.
  
President: l'alcalde o membre de la corporació en qui delegue.
  
Secretari: un funcionari de l'Ajuntament o del Patronat Municipal d'Esports de la ciutat de Castelló de la Plana.
  
Vocals:
  
a) Un representant de la Generalitat Valenciana.
  
b) Dos funcionaris de carrera del Patronat Municipal d'Esports de la ciutat de Castelló de la Plana.
  
c) Un representant del Comité d'empresa de l'Ajuntament de Castelló de la Plana.
  
La designació dels membres del tribunal inclourà la dels respectius suplents.
  
5.2. Els vocals hauran de tindre una titulació o especialització igual o superior a l'exigida en aquesta convocatòria.
  
5.3. Abstenció i recusació.
  
Quan concórreguen en els membres del tribunal alguna de les circumstàncies previstes en l'article 28 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, aquests s'abstindran d'intervindre i notificaran aquesta circumstància a l'Alcaldia Presidència; igualment, els aspirants podran recusar-los en la forma prevista en l'article 29 de l'esmentada llei.
  
5.4. Constitució i actuació.
  
Els tribunals no podran constituir-se ni actuar sense l'assistència de més de la meitat dels seus integrants, ja siguen titulars o suplents indistintament. Igualment, estan facultats per a resoldre les qüestions que puguen suscitar-se durant la realització de les proves, per a adoptar els acords que hi calguen i que hi garantisquen el degut ordre en tot el que no es preveu en aquestes bases, i per a l'adequada interpretació de les bases específiques d'aquesta convocatòria.
  
Tots els membres del tribunal tindran veu i vot, excepte el secretari que no tindrà vot. En cada sessió del tribunal podran participar els membres titulars presents en el moment de la seua constitució, i si estan absents, els suplents, sense que puguen substituir-se entre si en la mateixa sessió.
  
Si una vegada constituït el tribunal i iniciada la sessió s'absenta el president, aquest designarà, entre els vocals concurrents, el que el substituirà durant la seua absència.
  
De cada sessió, el Secretari estendrà una acta, en què farà constar les qualificacions dels exercicis, i també les incidències i les votacions que es produïsquen.
  
Les actes numerades i rubricades constituiran l'expedient que reflectirà el procés selectiu dut a terme.
  
Si els membres del tribunal cessen una vegada iniciades les proves d'oposició, en els càrrecs en virtut dels quals van ser designats, continuaran exercint les funcions corresponents en els tribunals fins que acabe totalment el procés selectiu.
  
Si per qualsevol motiu els membres del tribunal, el Secretari o el seu suplent no pogueren continuar essent membres, amb independència de la responsabilitat en què incórreguen, i impedisquen la continuació reglamentària del procediment selectiu per manca de titulars o suplents necessaris, es consideraran vàlides les actuacions anteriors i amb els tràmits previs reglamentaris corresponents, es designaran els substituts dels qui han cessat, i posteriorment, es realitzaran les actuacions que manquen fins l'acabament de l'esmentat procés selectiu.
  
5.5. Indemnitzacions per raons del servei.
  
Els membres del tribunal percebran les indemnitzacions que, per raó del servei tinguen establertes al Reial Decret 236/88, de 4 de març (BOE número 73, de 26 de març de 1993), o en la disposició aplicable al moment de la realització de les proves selectives.
  
L'alcalde-president, una vegada conegut el nombre d'aspirants, establirà el màxim d'assistència a meritar.
  
El tribunal que actue en les proves selectives tindrà la mateixa categoria cinquena que es fixe per als qui exercisquen en l'Administració Central de l'Estat, d'acord amb l'article 33.2 del Reial Decret 236/88, de 4 de març, revisat mitjançant Resolució de 22 de març de 1993, per Acord del Consell de Ministres.
  
6. Començament i desenrotllament de les proves selectives
  
El primer exercici començarà en les dates que s'anuncien en la resolució per la qual s'aprova la llista d'aspirants, i l'ordre d'actuació dels opositors s'iniciarà pel primer el cognom dels quals comence per la lletra que per a aquesta finalitat s'establisca per a cada any per Resolució de la Secretaria d'Estat per a l'Administració Pública, publicada als butlletins oficials corresponents i continuarà per ordre alfabètic.
  
El començament de la resta d'exercicis s'anunciarà només al tauler d'anuncis de l'Ajuntament i al local en què s'haja dut a terme la prova precedent, amb una antelació mínima de 12 hores si es tracta del mateix exercici, i de vint-i-quatre hores si es tracta d'un nou.
  
Entre l'acabament d'un exercici i el començament del següent haurà de transcórrer un termini mínim de setanta-dos hores i màxim de quaranta-cinc dies naturals.
  
Els aspirants seran convocats per a les proves en crida única. El fet de no presentar-se a qualsevol dels exercicis en el moment de la crida comporta automàticament que decaiguen els seus drets per participar en aquest exercici i en els successius, i per tant, quedarà exclòs del procés selectiu. No obstant això, en els supòsits de cas fortuït o força major que impesdisquen la presentació dels aspirants en el moment previst, sempre que aquest estiga justificat com cal i estimat pel tribunal, hom podrà examinar discrecionalment els aspirants que no van comparèixer quan aquests foren cridats, sempre i quan no haja acabat la prova corresponent ni dificulte el desenvolupament de la convocatòria, amb perjudici per a l'interés general o de tercers.
  
El tribunal, excepte raons que justifiquen el contrari, adoptarà les mesures oportunes per a garantir que els exercicis siguen corregits sense conèixer la identitat de l'aspirant, en la fase d'oposició.
  
7. Proves selectives i qualificació
  
7.1. La fase d'oposició constarà dels següents exercicis, de caràcter obligatori i eliminatori:
  
Primer: pràctic. Consistirà de realitzar durant un termini màxim d'una hora, mitjançant el tractament de text Winword (versió 6.0 o superior) i el full de càlcul Excel (versió 5.0 o superior) de l'entorn Windows, la redacció d'un projecte d'activitat esportiva i càlcul d'un pressupost de campanya esportiva (mitjançant el full de càlcul Excel), amb la impressió dels documents, documents que es guardaran a un disquet.
  
L'exercici tindrà una duració màxima d'una hora.
  
Segon: escrit. Consistirà a desenrotllar per escrit durant un període màxim de tres hores, quatre temes, un de la part general i tres de la part específica que formen el programa que s'insereix com a annex a aquestes bases.
  
Es valorarà el coneixement dels temes, la claredat d'idees, el nivell de formació i la facilitat de síntesi.
  
L'aspirant que no obtinga cinc punts com a mínim, en cadascun dels exercicis obligatoris, estarà eliminat, a efectes dels quals, cada membre del tribunal qualificarà amb puntuació de 0 a 10 punts en cadascuna de les proves. La puntuació obtinguda serà la mitja aritmètica de les puntuacions atorgades pels membres del tribunal.
  
La puntuació total de cada aspirant serà la suma dels punts obtinguts en tots els exercicis.
  
7.2. La fase de concurs que no tindrà caràcter eliminatori, es puntuarà de la següent manera:
  
a) Haver desenrotllat de fet, amb independència del règim administratiu, funcions en places qualificades en el Grup C en qualsevol Administració Pública a raó de 0'50 punts per any o fracció de sis mesos, fins a un màxim d'1 punt.
  
b) Haver desenrotllat de fet, amb independència del règim administratiu, funcions amb categoria d'oficial de recolzament en gestió, coordinació i promoció esportiva, en municipis amb població superior a 100.000 habitants a raó de 0'75 punts per any o fracció de sis mesos, fins a un màxim d'1'50 punts.
  
c) Titulacions acadèmiques, fins a un màxim de 2 punts:
  
- Per titulació acadèmica de llicenciat en INEF, dret, econòmiques o empresarials: 2 punts
  
Per altres titulacions superiors: 1'5 punts
  
- Per diplomatura en dret, graduat social, diplomat en econòmiques, empresarials, diplomat en educació física o titulació equivalent: 1'5 punts
  
- Per altres diplomatures: 1 punt
  
d) Per cursos de capacitació, formació professional, ocupacional i de formació continua (acordada entre l'administració i sindicats) o tècnica, impartits per la universitat o administració pública relatius a perfeccionament de tractament de textos, full de càlcul, contractació administrativa, comptabilitat pública, gestió de personal, organització o gestió d'instal·lacions esportives o similars que estiguen relacionats amb la funció a desenvolupar, fins a un màxim de 6 punts:
  
- Fins a 20 hores: 0,25 punts.
  
- De 21 a 50 hores: 0'50 punts.
  
- De 51 a 100 hores: 1 punt.
  
- De 101 a 150 hores: 2 punts.
  
- De 151 a 200 hores: 2'50 punts.
  
- De 201 a 250 hores: 3'50 punts.
  
No es valoraran aquells cursos en el justificant dels quals no s'acrediten les hores de duració, ni les activitats de naturalesa diferent als cursos, tals com jornades, taules rodones, debats, trobades, etc.
  
e) Per títol de monitor esportiu, entrenador esportiu, expedit per la Federació Esportiva pertinent, fins a un màxim d'1 punt: 0'50 punts per títol.
  
f) Per coneixements de valencià: es valorarà fins a un màxim de 2 punts, sempre que s'acredite estar en possessió del corresponent certificat o homologació expedits per la Junta Qualificadora de Coneixements de Valencià, d'acord a la següent escala:
  
- Coneixements orals: 0'75 punts.
  
- Coneixements de grau elemental: 1'00 punts.
  
- Coneixements de grau mitjà: 1'50 punts.
  
- Coneixements de grau superior: 2 punts.
  
La puntuació final serà la que resulte de sumar a la fase de concurs les de la fase d'oposició.
  
8. Publicitat de les qualificacions
  
Una vegada acabada la qualificació, en el mateix dia en què s'adopten els acords corresponents s'esposarà al tauler d'anuncis i en la resta de llocs que indiquen les lleis, les qualificacions de cada exercici de l'oposició.
  
D'acord amb aquesta llista, se l'elevarà a l'òrgan competent, a més de l'acta de cada sessió, la proposta de nomenament dels aspirants aprovats, sense que en cap cas puga ser el nombre superior al de les places convocades.
  
9. Presentació de documents
  
En el termini de vint dies naturals comptats des del dia següent de la publicació de la llista d'aprovats al tauler d'anuncis de l'Ajuntament, els aspirants proposats pel tribunal hauran d'acreditar reunir les condicions exigides en aquestes bases.
  
Aquells qui tinguen la condició de funcionari públic o contractat en règim laboral per organismes públics estaran exempts de justificar les condicions i els requisits exigits i acreditats quan van obtindre el nomenament anterior, per tant hauran de presentar únicament el certificat del ministeri, de la corporació o de l'organisme públic del qual depenen, justificatiu de la seua condició de funcionari o personal laboral i que compleix les condicions i requisits indicats.
  
No obstant això, si en la convocatòria s'exigeixen condicions o requisits que no consten en el seu expedient personal s'haurà d'acreditar de la forma abans esmentada.
  
La manca de presentació de la documentació dins del termini establit, excepte casos de força major o quan la presentació dels documents es desprenga el no compliment dels requisits de la convocatòria o en els supòsits de falsedat en la declaració, donarà lloc a la invalidesa de les actuacions de l'aspirant. En aquest sentit, comportarà la nul·litat subsegüent dels actes del tribunal en relació amb l'aspirant, i la impossibilitat d'efectuar el seu nomenament, sense perjudici d'altres responsabilitats en què puguen incórrer.
  
En aquest cas, la proposta es considerarà feta a favor dels aspirants, ordenats d'acord amb la puntuació obtinguda.
  
10. Nomenament i firma del contracte
  
Una vegada els interessats presenten la documentació, i essent aquesta d'acord a l'òrgan municipal competent autoritzarà la firma del contracte segons la legislació vigent, la qual es realitzarà al Patronat Municipal d'Esports de la ciutat de Castelló de la Plana.
  
En el mateix termini, si escau, els interessats hauran d'exercir l'opció prevista en l'article 10 de la Llei 53/84, de 26 de desembre, d'Incompatibilitats del Personal, al Servei de les Administracions Públiques. Qui, sense causa justificada no firmara el contracte dins del termini, perdrà tots els drets derivats de la superació de les proves selectives i del subsegüent nomenament conferit.
  
11. Impugnació i revocació de la convocatòria
  
Contra aquestes bases que exhaureixen la via administrativa, es podrà interposar recurs contenciós administratiu, de conformitat amb l'article 37 de la Llei Reguladora de la Jurisdicció Contenciosa Administrativa, durant el termini de dos mesos a comptar des del dia següent de la seua última publicació.
  
Cosa que fem pública perquè en prengueu coneixement i als efectes oportuns.
  
Castelló de la Plana, 4 de febrer de 1999.- El tinent d'alcalde-director de l'Àrea de Serveis Generals Administratius: Joaquín Borrás Llorens.
  
Annex
  
Part general
  
Tema 1. La constitució espanyola de 1978. Estructura i principis fonamentals, drets i deures. La Corona. Les Corts Generals. El poder judicial. El poder executiu: Govern i administració Pública. El Tribunal Constitucional i la reforma de la Constitució. Organització territorial de l'Estat.
  
Tema 2. Organització de l'Administració de l'Estat. Organització central. Organització perifèrica.
  
Tema 3. L'Estatut d'Autonomia de la Comunitat Valenciana. L'Administració de la Generalitat Valenciana: principis generals i organització. Competències, especial referència al règim local. Les Corts. El president de la Generalitat. El Govern Valencià o Consell.
  
Tema 4. El Règim local espanyol: evolució històrica. L'Administració local en la Constitució de 1978. EL principi d'autonomia, el seu significat i abast. Règim jurídic: especial referència a la Llei 7/1985, de 2 d'abril, Reguladora de les Bases de Règim Local.
  
Tema 5. El procediment administratiu: concepte. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Els subjectes. Les fases del procediment administratiu. Procediments especials. Recursos Administratius. Revisió d'ofici. Jurisdicció contenciosa administrativa: concepte.
  
Tema 6. Els contractes administratius en la Llei 13/1995, de 18 de maig. Formes de selecció del contractista. Classes de contractes.
  
Tema 7. El servei públic local. Nocions generals. Les formes de gestió dels serveis públics locals. Especial referència a la gestió directa.
  
Tema 8. Hisendes Locals: classificació dels ingressos.
  
Part específica
  
Tema 1. Les entitats locals: classes i potestats. El municipi, organització i competències. La província: organització i competències. Les mancomunitats i altres entitats locals. Règims especials de funcionament de les entitats locals: el consell obert. Els organismes autònoms.
  
Tema 2. El municipi. El terme municipal. La població. L'empadronament.
  
Tema 3. Potestat reglamentària. Les ordenances municipals: concepte i classes. Procediment d'aprovació. Els bans de l'Alcaldia. La publicació de les normes locals. Límits de la potestat reglamentària local. Especial referència a l'aprovació d'ordenances pel Patronat Municipal d'Esports de la ciutat de Castelló de la Plana.
  
Tema 4. Règim Jurídic del personal al servei de l'administració Local. Oferta pública. Selecció. El personal de les entitats locals. Drets i deures del personal de l'administració. Especial referència al personal funcionari i laboral del Patronat Municipal d'Esports de la ciutat de Castelló de la Plana.
  
Tema 5. Drets i obligacions del personal a la protecció front dels riscs laborals.
  
Tema 6. Recursos de les hisendes locals: enumeració i concepte. Principis generals. Imposició i ordenació de tributs locals. Ordenances fiscals: contingut i aprovació. Principals recursos econòmics del Patronat Municipal d'Esports de la ciutat de Castelló de la Plana.
  
Tema 7. El pressupost municipal: contingut, aprovació, execució i liquidació. Modificacions de crèdits.
  
Tema 8. El pressupost del Patronat Municipal d'Esports, contingut, aprovació, execució i liquidació. Modificacions de crèdits.
  
Tema 9. Procediment administratiu local. El registre d'entrada i eixida de documents. Requisits en la presentació de documents. Comunicacions i notificacions. Especial referència al procediment administratiu dels organismes autònoms.
  
Tema 10. Els interessats. Drets i deures dels ciutadans. Termes i terminis dels actes administratius. Requisits, eficàcia, nul·litat i anul·labilitat. Actes presumptes.
  
Tema 11. La revisió dels actes administratius. Règim de recursos, en especial els recursos administratius del Patronat Municipal d'Esports.
  
Tema 12. Els contractes administratius en l'esfera local. Formes de selecció del contractista. Competències en matèria de contractació del Patronat Municipal d'Esports. Limitacions i fiscalització en matèria de contractació.
  
Tema 13. El Patronat Municipal d'Esports: Creació, òrgans de govern, competències.
  
Tema 14. Subvencions: concepte. Modalitats de subvencions del Patronat Municipal d'Esports. Òrgans competents per al seu atorgament.
  
Tema 15. L'organització del treball en les dependències del Patronat Municipal d'Esports de la ciutat de Castelló de la Plana. Interrupcions del servei actiu. Deures del personal en relació amb el seu treball.
  
Tema 16. Instal·lacions esportives del Patronat Municipal d'Esports: nom i ubicació d'aquestes. Les campanyes esportives del Patronat Municipal d'Esports.
  
Tema 17. Les campanyes esportives del Patronat Municipal d'Esports, especial referència a la campanya de manteniment físic per a adults.
  
Tema 18. Les escoles esportives municipals. Modalitats. Gestió. Finalitats.
  
Tema 19. Municipi i esport. Anàlisi comparatiu de les competències de l'esport en les diferents administracions públiques.
  
Tema 20. Els jocs esportius municipals des de les perspectives de l'esport municipal.
  
Tema 21. El municipi i l'associacionisme esportiu. Regulació jurídica en l'àmbit estatal i autonòmic.
  
Tema 22. Els plans, programes i projectes esportius municipals.
  
Tema 23. Les instal·lacions esportives municipals. Disseny en funció de l'ús. Utilització.
  
Tema 24. Tipologia d'instal·lacions esportives cobertes.
  
Tema 25. Tipologia d'instal·lacions esportives descobertes.
  
Tema 26. Manteniment i conservació d'instal·lacions esportives.
  
Tema 27. Equipaments esportius en instal·lacions cobertes.
  
Tema 28. Gestió de piscines públiques, criteris i formes. Activitats esportives en piscines públiques.
  
Tema 29. Esdeveniments i espectacles esportius. Organització, gestió i execució.
  
Tema 30. Grans instal·lacions per a esdeveniments i espectacles esportius.
  
Tema 31. Les federacions esportives, clubs i lligues. Regulació jurídica.